### NN 114/2025 (22.8.2025.), Odluka o usvajanju Programa Nacionalni zajmovi za investicije i obrtna sredstva

VLADA REPUBLIKE HRVATSKE

1657

Na temelju članka 9. stavka 1. Zakona o poticanju razvoja malog gospodarstva (»Narodne novine«, br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 21. kolovoza 2025. donijela

ODLUKU

O USVAJANJU PROGRAMA NACIONALNI ZAJMOVI ZA INVESTICIJE I OBRTNA SREDSTVA

I.

Usvaja se program Nacionalni zajmovi za investicije i obrtna sredstva.

Program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluku o usvajanju proizvoda (financijskog instrumenta) te druge odluke koje su nužne za provedbu usvojenog proizvoda (financijskog instrumenta).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/337
 Urbroj: 50301-05/14-25-5
 Zagreb, 21. kolovoza 2025.

Predsjednik
 mr. sc. Andrej Plenković, v. r.

PROGRAM NACIONALNI ZAJMOVI ZA INVESTICIJE I OBRTNA SREDSTVA

Program Nacionalni zajmovi za investicije i obrtna sredstva namijenjen je subjektima malog gospodarstva, a financira se iz sredstava prikupljenih povratom zajmova u okviru financijskih instrumenata iz prethodne financijske perspektive Operativnog programa Konkurentnost i kohezija 2014. – 2020. Na temelju navedenoga Programa Hrvatska agencija za malo gospodarstvo, inovacije i investicije (HAMAG-BICRO) će subjektima malog gospodarstva izravno odobravati male zajmove.

1. CILJ PROGRAMA

Cilj Programa je kreditiranje mikro, malih i srednjih subjekata malog gospodarstva uz veću dostupnost zajmova i povoljnije uvjete financiranja (smanjene kamatne stope i smanjene razine potrebnih sredstava osiguranja).

2. UVJETI DEFINIRANI PROGRAMOM

|  |  |  |
| --- | --- | --- |
| Značajka/instrument | Nacionalni zajmovi za obrtna sredstva (OBS) | Nacionalni investicijski zajmovi |
| Prihvatljivi primatelji | Mikro, mali i srednji subjekti gospodarstva | |
| Iznos | Od 1.000,00 eura do 50.000,00 eura | Od 25.000,01 euro do 150.000,00 eura |
| Minimalni rok otplate | 12 mjeseci | 12 mjeseci |
| Maksimalni rok otplate | 3 godine | 10 godina |
| Namjena zajmova | Obrtna sredstva | Investicije u materijalnu i nematerijalnu imovinu uključujući obrtna sredstva najviše do 30 % ukupnog iznosa zajma |
| Kamatna stopa | Osnovna stopa za Republiku Hrvatsku izračunata u skladu s Priopćenjem Komisije o reviziji načina određivanja referentnih i diskontnih stopa (SL C 14, 19. 1. 2008.) uvećana za 1 postotni bod | Osnovna stopa za Republiku Hrvatsku izračunata u skladu s Priopćenjem Komisije o reviziji načina određivanja referentnih i diskontnih stopa (SL C 14, 19.1.2008.) uvećana za 0,5 postotna boda |
| Rok korištenja | 3 mjeseca | 6 mjeseci |
| Poček | Do 3 mjeseca | Do 6 mjeseci |
| Instrument osiguranja | Zadužnice, ostali instrumenti osiguranja prema razini rizika | |

Zajmovi koji će se izravno odobravati subjektima malog gospodarstva na temelju ovoga Programa sadrže potporu male vrijednosti (de minimis) sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore i Pravilniku o dodjeli potpore male vrijednosti (de minimis), klasa: 403-01/24-01/02, urbroj: 567-10-24-1, od 7. ožujka 2024.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2030.